Vilnius, 2020 m. rugsėjo 16 d.

 **„Lidl“ pradeda prekybą lietuviška periodine spauda**

**Prekybos tinklas „Lidl“ pradeda prekybą lietuviškos periodinės spaudos leidiniais. Siekiant užtikrinti didesnį vietinės spaudos šalyje prieinamumą, nuo šios savaitės „Lidl“ pirkėjai visose tinklo parduotuvėse galės įsigyti vienus skaitomiausių šalies leidinių: „Ji“, „Prie kavos“, „Žmonės“, „Savaitė“, „Moters savaitgalis“ bei „Namie ir sode“.**

„Įdėjome tikrai nemažai pastangų, įgyvendindami šį projektą, nes prekyba periodiniais leidiniais turi specifinių niuansų, kuriuos reikėjo įvertinti ir pritaikyti prie esamų mūsų organizacijos procesų. Kruopščiai analizavome pirkėjų poreikius ir pirmajam etapui atrinkome skaitytojų itin pamėgtus periodinės spaudos leidinius, tačiau neatmetame galimybės, kad ateityje asortimentą išplėsime ir dar labiau“, – sako „Lidl Lietuva“ pirkimų skyriaus vadovė Justina Šležienė.

**Dėl spaudos nėra ko nerimauti**

Rinkos tyrimų bendrovės „Kantar TNS“ pernai atlikto tyrimo duomenimis, periodinę spaudą reguliariai skaito 71 proc. šalies gyventojų. Šis skaičius, lyginant su 2018 m., išaugo net 11 proc. Pernai šis rodiklis siekė 60 proc. Todėl nors ir esame įpratę girdėti, kad žmogus prie televizoriaus ar išmaniojo telefono ekrano praleidžia vis daugiau laiko, dėl spaudos nėra ko nerimauti.

„Nors technologijos keičia mūsų skaitymo įpročius, tikime, kad periodiniai spaudos leidiniai, pateikiantys kokybišką, aktualų ir įtraukiantį turinį vis dar išlieka labai populiarūs. Džiaugiamės galėdami prisidėti prie skaitančių žmonių bendruomenės kūrimo ir leidinių prieinamumo didinimo. Tikimės, kad mūsų parduotuvėse atsiradę skaitomiausi šalies periodiniai leidiniai paskatins žmones vis dažniau į rankas paimti mėgstamą savaitraštį“, – pasakoja J. Šležienė.

**Sprendimas priimtas pačiu laiku**

Skaitomiausius šalies leidinius parduotuvių tinklui tieks ilgametę periodinės spaudos ir knygų prekybos patirtį turinti „Medipresa“. Pasak įmonės direktoriaus Artūro Ledovskojaus, „Lidl“ sprendimą prekiauti lietuviškos spaudos leidiniais priėmė pačiu metu.

„Visą šalį apėmusios pandemijos kontekste, kai žmonės galbūt kiek rečiau lankosi susibūrimo vietose, labai svarbu, kad skaitytojų pamėgti leidiniai būtų prieinami kuo arčiau namų. „Lidl“ užima reikšmingą dalį Lietuvos mažmeninės prekybos rinkoje, todėl, tikiu, kad prekyba mūsų savaitraščiais bus naudinga tiek skaitytojams ir leidėjams, tiek pačiam prekybos tinklui“, – sako A. Ledovskojus.

Pašnekovas taip pat priduria, kad tikisi, jog darnus bendradarbiavimas su „Lidl“ ateityje augs, o kartu stiprės ir tarpusavio pasitikėjimas.

Periodinių leidinių bus galima įsigyti visose 50 „Lidl“ parduotuvių visoje Lietuvoje. Šiuo metu „Lidl“ parduotuvės veikia 20-tyje šalies miestų – Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine bei Šilutėje.

**Daugiau informacijos:**

Lina Skersytė

Korporatyvinių reikalų ir komunikacijos departamentas

UAB „Lidl Lietuva“

Tel. +370 5 267 3228, +370 680 53556

lina.skersyte@lidl.lt